Lokungekhatsi
© 2014 Watch Tower Bible and Tract Society of Pennsylvania.
Yini Nkulunkulu Lakwentele Kona? 3
Umkhosi Lokungakafaneli Ukuphutsele 6
Kutfola Emandla Ebutsakatsakeni Bami 7
Kuhlanganiswa Kwetinkholo Kuluhlelo LwaNkulunkulu Yini? 10
Ungatibalekela Njani Tilingo? 12
Imibuto YeliBhayibheli Iyaphendvulwa 16
IMIBUTO BANTFU LABAVAMISE KUYIBUTA NGABOFAKAZI BAJEHOVA—Nentiwa Yini Kutsi Nivakashele Bantfu Labanetinkholo Tabo?
(Chafata MAYELANA NATSI > MAYELANA NATSI > IMIBUTO BANTFU LABAVAMISE KUYIBUTA > TINKHOLELO)
SIHLOKO LESINGUMGOGODLA
“Ngobe Nkulunkulu walitsandza kakhulu live kangangekutsi waze wanikela ngeNdvodzana yakhe lekuphela kwayo, kuze wonkhe umuntfu lokholwa ngiyo angabhubhi, kodvwa atfole kuphila lokuphakadze.”—Johane 3:16.
EBhayibhelini lilonkhe, lombhalo ungulomunye waleyatiwa iphindze icashunwe kakhulu. Kutsiwa alikho lelinye livesi lelibuchaza kahle buhlobo lobusemkhatsini waNkulunkulu nebantfu kanye nendlela yekusindziswa njengaleli. Ngaleso sizatfu, kulamanye emave, kuvame kunanyekwa lombhalo waJohane 3:16 noma-ke emavi awo etindzaweni lapho kunemcimbi khona, etimotweni, labanye bawabhala etibondzeni nakunoma ngutiphi letinye tindzawo.
Kungenteka kutsi bonkhe labo labenta njalo baciniseka ngekutsi lutsandvo lwaNkulunkulu lutabenta basindziswe phakadze. Wena-ke? Lutsandvo lwaNkulunkulu lusho kutsini kuwe? Ucabanga kutsi yini Nkulunkulu layentile lekhombisa kutsi uyakutsandza?
Bantfu labanyenti bayavuma kutsi nguNkulunkulu lowadala konkhe lesikubonako, lokufaka ekhatsi nebantfu. Konkhe lokuphilako kwentiwe kahle nangendlela leyinkimbinkimbi, lokuyinkhomba yekutsi vele kunalotsite lohlakaniphe kakhulu lowakwenta. Bantfu labanyenti babonga Nkulunkulu onkhe emalanga ngenca yesipho sekuphila. Baphindze bayacondza kutsi betsembele ngalokuphelele kuNkulunkulu kute batfole tonkhe tidzingo tekuphila, letifaka ekhatsi umoya, emanti, kudla, kanye nemijikeleto yemvelo. Loko kubenta bachubeke baphila futsi bajabule ngalabakwentako.
Senta kahle ngekubonga Nkulunkulu ngato tonkhe letintfo, ngobe vele nguye uMdali neMlondvoloti wetfu. (Tihlabelelo 104:10-28; 145:15, 16; Imisebenti 4:24) Kucabanga ngaloko Nkulunkulu lasentele kona kute siphile kungasenta silwatise lutsandvo lasikhombise lona. Umphostoli Pawula ukubeka ngalendlela: “[Nkulunkulu] unika bonkhe bantfu kuphila, umoya, nato tonkhe tintfo. Ngaye siyaphila, siyanyakata, futsi sikhona.”—Imisebenti 17:25, 28.
Nome kunjalo, lutsandvo lwaNkulunkulu lubonakala ngetindlela letinyenti ngaphandle nje kwendlela lasinakekela ngayo ekuphileni kwetfu kwamalanga onkhe. Uphindze wasenta sehluka kunetilwane, saba ngulabakhetsekile ngekutsi afake kitsi sifiso sekumati futsi uyasisita kute sisenetise. (Matewu 5:3) Ngaleyo ndlela, bantfu labalalelako banelitsemba lekuba semndenini waNkulunkulu, babe ‘bantfwana’ bakhe.—Roma 8:19-21.
Umbhalo waJohane 3:16 uchubeka utsi Nkulunkulu wasikhombisa lutsandvo lwakhe ngekutfumela iNdvodzana yakhe, Jesu, kutsi ite emhlabeni itewusifundzisa ngaNkulunkulu longuYise wayo, iphindze isifele. Noko, bantfu labanyenti bayavuma kutsi abacondzi kahle kutsi bekudzingeke ngani kutsi Jesu asifele nekutsi kufa kwakhe kukhombisa njani kutsi Nkulunkulu uyasitsandza. Asesibone indlela liBhayibheli lelichaza ngayo sizatfu sekufa kwaJesu nekubaluleka kwako.
Bantfu abaphili phakadze, bahlaselwa kugula, baguge futsi bafe. Kodvwa akusiko loko Nkulunkulu Jehova labevele akuhlosile. Waniketa bantfu bekucala litsemba lekuphila phakadze emhlabeni lolipharadisi. Kepha bekunembandzela lowodvwa: Bekufanele bamlalele. Nkulunkulu watsi batawufa nangabe bakhetsa kungamlaleli. (Genesisi 2:17) Umuntfu wekucala akazange vele alihloniphe ligunya laNkulunkulu, loko kwabangela kutsi afe, loko kufa kwaphindze kwendlulela esitukulwaneni sakhe. Nakachaza loku, umphostoli Pawula utsi: “Ngako-ke ngemuntfu munye sono sangena eveni, nekufa kwangena ngesono, ngenca yaloko kufa kwasakatekela kubo bonkhe bantfu ngobe bonkhe bonile.”—Roma 5:12.
Nome kunjalo, Nkulunkulu “uyakutsandza kwenta tintfo ngendlela lefanele.” (Tihlabelelo 37:28) Nanobe abengeke akushalatelele kona kwangemabomu kwemuntfu wekucala, Nkulunkulu akazange avumele kutsi bonkhe bantfu bacindzeteleke futsi bafe siphelane ngenca yekungalaleli kwemuntfu munye. Kepha, wasebentisa simiso lesitsi “kuphila ngekuphila,” ngaleyondlela wakhombisa kulunga kwakhe, kute bantfu labalalelako baphindze batfole kuphila lokuphakadze. (Eksodusi 21:23) Umbuto ukutsi: Kuphila lokungenasono lokwalahlwa ngu-Adamu kwakungaphindze kutfolakale njani? Nayi imphendvulo: Kwakufanele kutsi umuntfu lotsite anikele ngekuphila lokwakungenasono, njengekwa-Adamu.
Kuyacaca-ke kutsi akekho esitukulwaneni sa-Adamu lesinesono lobekangakhona kunikela ngaloko kuphila. Kodvwa Jesu abengakhona. (Tihlabelelo 49:6-9) Yena watalwa angenasono njengobe na-Adamu abete sono. Ngako-ke, ngekunikela ngekuphila kwakhe, Jesu wahlenga bonkhe bantfu ekugcilatweni sono. Ngekwenta njalo, waniketa situkulwane salabantfu bekucala litfuba lekutfola kuphila lokungenasono labebake baba nako bo-Adamu na-Eva. (Roma 3:23, 24; 6:23) Kukhona yini lokufanele sikwente kute sizuze kulesento selutsandvo lesikhulu kangaka?
Nasibuyela kulokushiwo nguJohane 3:16, sinaka emavi latsi “wonkhe umuntfu lokholwa [nguJesu] angabhubhi, kodvwa atfole kuphila lokuphakadze.” Loku kusho kutsi kutfola kuphila lokuphakadze kunemibandzela. Nangabe sifuna “kutfola kuphila lokuphakadze,” kufanele sikholelwe kuJesu siphindze simlalele.
Mhlawumbe ungahle utibute kutsi: “Kulalela kungena kanjani kulendzaba? Kantsi Jesu akashongo yini kutsi: ‘Wonkhe umuntfu lokholwa nguye’ utawutfola kuphila lokuphakadze?” Kuliciniso kutsi kukholwa kumcoka. Nome kunjalo, kubalulekile kukhumbula kutsiZ ngekusho kweliBhayibheli kumane ukholelwe kuJesu akukeneli. Sichazamagama i-Vine’s Expository Dictionary of Old and New Testament Words, sitsi etilwimini tekucala, leligama lelitsi ‘kukholwa’ lelishiwo nguJohane, lichaza “kwetsembela kulokutsite, hhayi nje kumane ukholwe kutsi kukhona.” Kute sitfole umusa waNkulunkulu sidzinga lokungetulu nje kwekwati kutsi Jesu unguMsindzisi. Loyo lokholwako kufanele atimisele kwenta loko Jesu lakufundzisa. Nome ngabe ngukuphi kukholwa kulite nangabe kute imisebenti. LiBhayibheli litsi: ‘Kukholwa ngaphandle kwemisebenti kufile.’ (Jakobe 2:26) Loku kungaphindze kuchazwe ngekutsi, loyo lokholwako kudzingeka akholelwe kuJesu, lokusho kutsi kufanele aphile ngekuvumelana naloko lakukholelwako.
Pawula uyichaza kanjena lendzaba: “Lutsandvo Khristu lanalo luyasichuba, ngobe nguloku lesesiphetse ngako, kutsi umuntfu munye [Jesu] wafela bonkhe bantfu . . . futsi wafela bonkhe bantfu kuze labo labaphilako bangasatiphileli bona, kodvwa baphilele loyo lowabafela waphindze wavuswa.” (2 Khorinte 5:14, 15) Kukhombisa kubonga lokusuka enhlitiyweni ngemhlatjelo waJesu kufanele kusente sishintje kuphila kwetfu, siyekele kuba nebugovu, ngekutsi sitiphilele tsine kodvwa siphilele Jesu lowasifela. Loko kusho kutsi, kwenta loko Jesu lakufundzisa, kufanele kute kucala ekuphileni kwetfu. Lushintjo lolunjalo lutawutsintsa loko lesikutsatsa njengalokubalulekile kitsi, tincumo tetfu, kanye nako konkhe lesikwentako. Uyoba yini umvuzo walabo labakholelwa kuJesu?
Incenye yekugcina yaJohane 3:16 ikhuluma ngesetsembiso saNkulunkulu lesitawutfolwa ngulabo labakholelwa emhlatjelweni wesihlengo baphindze baphile ngekuvumelana netimiso takhe. Nkulunkulu uhlose kutsi labo labetsembekile ‘bangabhubhi, kodvwa batfole kuphila lokuphakadze.’ Nome kunjalo, labatsandvwa nguNkulunkulu batawutfola umvuzo longafani.
Jesu wetsembisa lelinye licembu kutsi litawutfola kuphila lokuphakadze ezulwini. Wacacisela bafundzi bakhe labetsembekile, watsi usayobalungisela indzawo, kute babuse naye embusweni wakhe. (Johane 14:2, 3; Filiphi 3:20, 21) Labo labatawuvuselwa ezulwini “batawuba baphristi baNkulunkulu nebaKhristu, babuse njengemakhosi kanye naye iminyaka leyinkhulungwane.”—Sembulo 20:6.
Linani lelilinganiselwe kuphela lebalandzeli baKhristu lelitawutfola lomvuzo. Empeleni Jesu watsi: “Ningesabi mhlambi lomncane, ngobe uYihlo uncume kuninika uMbuso.” (Lukha 12:32) Bangakhi labatawakha ‘lomhlambi lomncane’? Umbhalo weSembulo 14:1, 4 utsi: “Ngatsi ngiyabuka, ngabona liWundlu [Jesu Khristu lowavuswa] lime eNtsabeni [yasezulwini] iSiyoni, likanye nalabatinkhulungwane letilikhulu nemashumi lamane nakune (144 000), emabuntini abo kubhalwe libito lalo neleYise. . . Batsengwa kubantfu njengetitselo tekucala kuNkulunkulu nakulo liWundlu.” Nasicatsanisa netigidzigidzi tebantfu letike taphila, linani lelingu-144 000 limane nje lakhiwa ‘ngumhlambi lomncane.’ Batawubusa bobani njengobe kutsiwa bangemakhosi?
Jesu wakhuluma ngelicembu lesibili lalabo labetsembekile labatawutfola umvuzo ngekubuswa nguMbuso wasezulwini. Njengobe kusho Johane 10:16, Jesu watsi: “Nginaletinye timvu letingasito takulesibaya; nato kufanele ngitiletse, titalilalela livi lami, futsi titawuba ngumhlambi munye, tibe nemelusi munye.” Leto “timvu” tiyakulangatelela kuphila emhlabeni phakadze, lokwakulitsemba bo-Adamu na-Eva lebebavele banalo. Sati kanjani kutsi letimvu tiyophila emhlabeni?
LiBhayibheli likhuluma tikhatsi letinyenti ngekutsi liyawuba njani liPharadisi lasemhlabeni. Kuze utibonele loko, mhlawumbe ungatsandza kufundza lamavesi lalandzelako eBhayibhelini: Tihlabelelo 37:9-11; 46:8, 9; 72:7, 8, 16; Isaya 35:5, 6; 65:21-23; Matewu 5:5; Johane 5:28, 29; Sembulo 21:4. Lamavesi akhuluma ngekuphela kwetimphi, indlala, kugula kanye nekufa. Akhuluma ngesikhatsi lapho bantfu labalungile batawujatjuliswa kutakhela tindlu tabo, kutilimela emhlabatsini wabo, kanye nekukhulisa bantfwana babo endzaweni lenekuthula.* Alikukhangi yini wena lelotsemba? Sinetizatfu letiphatsekako tekukholelwa kutsi letetsembiso titawugcwaliseka masinyane.
Nawucabangisisa kahle ngako konkhe Nkulunkulu lakwentele kona wena kanye nabo bonkhe bantfu, kuyacaca kutsi sewuvele usentele tintfo letinyenti kakhulu. Sijabulela kuphila ngelizinga lelitsite, sinekuhlakanipha, futsi sinetintfo lesitidzingako kute sichubeke siphila. Ngetulu kwaloko, sipho lesiyinhlawulo Nkulunkulu lasiphe sona ngaJesu lowasifela, singasiletsela tibusiso letinyenti, njengobe sifundza kuJohane 3:16.
Kuphila phakadze ngekuthula etimeni letijabulisako, kungasekho kugula, timphi, indlala kanye nekufa, ngalokucinisekile kuyoholela enjabulweni nasetibusisweni letingapheli. Kukuwe-ke kutsi uyotitfola yini letibusiso noma cha. Umbuto losele utsi: Yini wena loyentela Nkulunkulu?
^ sig. 24 Kuze utfole kwatiswa lokubanti mayelana naletiphrofetho, fundza sehluko 3 sencwadzi letsi Lifundzisani Mbambambamba LiBhayibheli? leshicilelwa BoFakazi BaJehova.
SIHLOKO LESINGUMGOGODLA | YINI NKULUNKULU LAKWENTELE KONA?
Ngebusuku bangaphambi kwekufa kwakhe, Jesu watjela balandzeli bakhe labetsembekile kutsi bakhumbule kusifela kwakhe. Asebentisa sinkhwa lesingenamvubelo neliwayini lelibovu lebekuphambi kwabo, wacalisa loko lokubitwa ngekutsi Sidlo Sakusihlwa Sekugcina nome Sidlo SeNkhosi Sakusihlwa, wase ubayala utsi: “Chubekani nikwenta, ningikhumbula.”—Lukha 22:19.
Njalo ngemnyaka, BoFakazi BaJehova emhlabeni wonkhe bayahlangana kute bakhumbule kufa kwaJesu. Nga-2014, leSikhumbuto sitawuba ngeMsombuluko, April 14, ngemuva kwekushona kwelilanga.
Uyamenywa kutsi ube khona kulomkhosi. Kuwo, kutawuchazwa kabanti kutsi kubaluleke kangakanani kusifela kwaJesu. Kungenwa mahhala. Angeke kukukolekwe iminikelo. Lona lokunikete lomagazini angakutjela sikhatsi kanye nendzawo lokutawuchutjelwa kuyo leSikhumbuto endzaweni yakini, nome ungase ungene ku-Website yetfu, letsi jw.org/ss. Sicela ulubhale phansi lolusuku lwaleSikhumbuto, lesetsemba kutsi ngeke sikuphutsele.
UMLANDVO WEKUPHILA
Kute umuntfu lobekangacabanga kutsi nginemandla nakabona ngihleti encoleni yalabakhubatekile futsi nginemtinjana lobutsakatsaka, longemakhilogremu langu-29. Nanome umtimba wami uhhohloka, emandla lenginawo ngekhatsi kimi angigcina ngiphilile. Asengikuchazele kutsi emandla kanye nebutsakatsaka bami kungisite njani kutsi ngibe nekuphila lokujabulisako.
Nangihlehla ngiya emuva ebuntfwaneni, ngikhumbula tikhatsi letijabulisako lebesinato endlini lencane lebesihlala kuyo nebatali bami eningizimu yeFulansi. Babe wangakhela umjikeni, futsi bengikutsandza kugijigijima ejalidini. Nga-1966, savakashelwa BoFakazi BaJehova ekhaya, bafike bacoca nababe sikhatsi lesidze. Ngemuva nje kwetinyanga letisikhombisa, babe wancuma kuba ngulomunye waBoFakazi BaJehova. Ngekushesha, namake walandzela etinyatselweni takhe, ngenca yaloko bangikhulisela ekhaya lelinelutsandvo.
Tinkinga tami tacala masinyane nje nasibuyela eSpain, lokulive batali bami labatalelwa kulo. Ngacala kuva buhlungu lobuhlabako etandleni kanye nasemacakaleni. Ngemuva kweminyaka lemibili, sengihambe bodokotela labanyenti, satfola dokotela lodvumile wesifo sematsambo, adzabukile, watsi: “Sekwephute kakhulu.” Make wavele wadzindza sililo. Lapho nje besengilibala kuva kukhulunywa ngemagama lengingawati, lafaka ekhatsi bo-“autoimmune chronic illness” nabo “juvenile polyarthritis.”*. Nanome bengisemncane ngineminyaka nje lelishumi, ngavele ngabona kutsi leto bekutindzaba letimbi.
Dokotela watsi kuncono ngimikiswe esibhedlela lesihlala siphindze silaphe bantfwana labasagule kakhulu. Nangifika, ngamangaliswa ngulesakhiwo lebesakhiwe ngendlela lesidzala. Bekunemtsetfo locinile kulendzawo: Bosisitela bangihhula tinwele babese bangigcokisa tembatfo takadzeni. Ngibibitseka, ngatibuta kutsi, ‘Ngingaphila kanjani kulendzawo lenje?’
Ngenca yekutsi batali bami bangifundzisa kutsi ngikhonte Jehova, ngala kuhlanganyela emasikweni emaKatolika labechutjwa kuleyo ndzawo. Labosisitela abakhonanga kukucondza kahle kutsi kungani ngingahlanganyeli. Ngancenga Jehova kutsi angangishiyi, ngekushesha ngemuva kwaloko ngeva shengatsi sandla saNkulunkulu lesivikelako siyangigaca, kuhle kwababe lonelutsandvo agona umntfwana wakhe.
Batali bami bebavumelekile kungivakashela sikhashana ngaboMgcibelo. Bangiletsela tincwadzi letisekelwe eBhayibhelini kutsi ngitifundze kute ngicinise kukholwa kwami. Ngalokuvamile, kwakungakavumeleki kutsi bantfwana babe netincwadzi tabo, kodvwa bosisitela bangivumela kutsi ngitigcine kanye neliBhayibheli lami, lebengilifundza onkhe emalanga. Ngangiphindze ngicoce nalamanye emantfombatane mayelana nelitsemba lami lekuphila phakadze emhlabeni loliPharadisi, lapho kungeke kube khona logulako. (Sembulo 21:3, 4) Nanome ngaletinye tikhatsi ngangitiva ngibuhlungu futsi nginesitunge, ngajabula kutsi kukholwa nekwetsembela kwami kuJehova kwakukhula nakakhulu.
Ngemuva kwetinyanga letisitfupha, bodokotela bangibuyisela ekhaya. Kugula kwami kwakungakabi ncono, kodvwa ngakujabulela kuphindze ngibe nebatali bami. Emalunga ami achubeka nekuchwala, loko lokwabangela kutsi ngive buhlungu kakhulu. Ngangena eminyakeni yekutfomba ngibutsakatsaka kakhulu. Nome kunjalo, nangineminyaka lengu-14 budzala ngabhajatiswa, futsi ngangitimisele kukhonta Babe wami wasezulwini ngelizinga lebengingakhona ngalo. Kodvwa ngaletinye tikhatsi ngangitiva ngidvumatekile ngaye. Ngangithantaza ngitsi: “Kungani nginje? Ngicela ungelaphe. Awuboni yini kutsi ngisetinhlungwini?”
Leyo minyaka yekutfomba yayimatima kakhulu kimi. Kwadzingeka ngikwemukele kutsi angeke ngibe ncono. Ngangihlale ngiticatsanisa nebangani bami labebajabulela kuphila, bayimicemane. Ngangitiva ngingasilutfo, futsi senginemahloni. Kodvwa umndeni wakitsi nebangani bami bebangisekela. Ngimkhumbula kahle a-Alicia, lobekamdzala kimi ngeminyaka lengu-20, lowaba ngumngani sibili. Wangisita kutsi ngijabulele kuba nalabanye bantfu kunekutsi ngilibale kucabanga ngetinkinga tami.
Nangineminyaka lengu-18 budzala, kugula kwami kwaphindze kwabuya ngemandla, kangangekutsi ngisho nekuya emihlanganweni yelibandla kwakungikhatsalisa. Nome kunjalo, ngasisebentisa kahle sikhatsi lebengiba naso ekhaya kute ngitadishe kahle liBhayibheli. Incwadzi yaJobe neyeTihlabelelo tangisita ngicondze kutsi kwanyalo Nkulunkulu Jehova angase angasivikeli etintfweni letibuhlungu lesibhekana nato, kepha uyachubeka asikhutsata kute sihlale sinebudlelwane lobuhle naye. Kuthantaza kwami njalo kwanginiketa “emandla lamakhulu kakhulu” kanye ‘nekuthula kwaNkulunkulu lokwendlula konkhe kucondza.’—2 Khorinte 4:7; Filiphi 4:6, 7.
Nangineminyaka lengu-22 budzala, kwadzingeka sale ngisebentisa incola yalabakhubatekile. Ngangesaba kutsi bantfu ngeke basaba nendzaba nami kunaloko sebatawumane babuke nje nasi sigulane lesihleli encoleni. Kepha ngalokwehlukile kuloko, lencola yangenta ngativa senginenkhululeko, lelishwa lebengilicabanga lagucuka laba sibusiso. Isabel lobekangumngani wami watsi kungabanjani ngitibekele umgomo wekucitsa ema-awa langu-60 emsebentini wekushumayela, inyanga yinye nje sikanye naye.
Ekucaleni bengicabanga kutsi loko yintfo lengeke seyenteke. Kodvwa ngacela lusito kuJehova, futsi ngekusitwa ngumndeni wakitsi nebangani, ngakhona kukwenta. Leyo nyanga leyayimatasa yendlula ngekushesha, futsi ngatibona kutsi bese ngikuncobile kwesaba kanye neluhlazo. Ngawujabulela kakhulu lomsebenti,kangangekutsi nga-1996 ngancuma kuba lihlahlandlela lelivamile—lokwakusho kucitsa ema-awa langu-90 ngenyanga emsebentini wekushumayela. Kwakungulesinye setincumo letikahle kulengatenta, kwangisondzeta edvute naNkulunkulu kwaphindze kwangenta ngativa ngincono. Kuhamba ngiyoshumayela kwanginiketa litfuba lekucoca nebantfu labanyenti ngaloko lengikukholelwako ngiphindze ngisite labanye babo kutsi babe bangani baNkulunkulu.
Ngelihlobo langa-2001, ngalimala engotini yemoto, ngaphuka yomibili imilente. Njengoba ngangilele embhedzeni wasesibhedlela ngisetinhlungwini letimatima, ngathantaza ngenhlitiyo, ngatsi: “Ngicela ungangishiyi Jehova!” Ngemuva kwaloko, lomunye wesifazane lobekalaliswe embhedzeni lodvutane newami wangibuta watsi: “Ungulomunye waBoFakazi BaJehova yini?” Ngangingenawo emandla ekuphendvula, ngako ngavele ngavuma ngenhloko. Wachubeka watsi: “Ngiyanati nine, futsi ngivamise kutifundza netincwadzi tenu.” Lawo mavi angidvudvuta kakhulu. Nanome ngangisesimeni lesidzabukisako, ngakhona kufakaza ngaJehova. Loko lokuyintfo leyangijabulisa kakhulu.
Ngatsi nangiba nconywana, ngancuma kuchubeka nekushumayela. Make abengifuca ngencola yalabachwalile siye lapho kunaletinye tigulane khona, kwatise kutsi totimbili tinyawo tami tatifakwe semende. Lilanga nelilanga besivakashela tigulane letimbalwa, sasitibuta kutsi tivuka njani ngalelolanga siphindze sitishiyele tincwadzi letisekelwe eBhayibhelini. Kuhambela leto tigulane bekungikhatsalisa, kepha Jehova wanginiketa emandla lebengiwadzinga.
Kuleminyaka leyendlulile tinhlungu tami tiye takhula kantsi nekushonelwa ngubabe kungente ngacindzeteleka kakhulu. Nome kunjalo, ngiyezama kuchubeka nginembono lofanele. Kanjani? Nakuvela litfuba, ngizama kutihlanganisa nebangani netihlobo letingisita kutsi ngingahlali ngicabanga ngetinkinga tami. Nanangingedvwa ngiyafundza, ngitadishe liBhayibheli, nome ngishumayele kulabanye ngelucingo.
Ngivame kuvala emehlo ami, bese ngeliso lengcondvo ngitibona sengisemhlabeni lomusha lowetsenjiswe nguNkulunkulu.
Ngiphindze ngizame nekujabulela tintfo letincane njengekushaywa ngumoya ebusweni noma kuhogela liphunga lelimnandzi letimbali. Loku kungenta ngibe netizatfu tekumbonga Nkulunkulu. Kuyasita nekuhlale ungumuntfu lotihlekelako. Ngalelinye lilanga satsi sishumayela, umngani wami lobekangifusha ngencola watsi uma kancane ubhala lokutsite, incola yavele yagicika nami yate yayoshayisa imoto lebeyipakile. Sobabili setfuka kakhulu, kodvwa satsi nasibona kutsi kute lokubi kangako lokwentekile, savele saluphosa luhleko.
Tinengi tintfo lengingakhoni kutenta ekuphileni. Ngitibita ngekutsi tifiso tami letisetawugcwaliseka. Ngivame kuvala emehlo ami, bese ngeliso lengcondvo ngitibona sengisemhlabeni lomusha lowetsenjiswe nguNkulunkulu. (2 Phetro 3:13) Ngitibona ngiphilile, ngihambahamba, futsi ngikujabulela mbamba kuphila. Ayangidvudvuta emavi eNkhosi Davide latsi: “Tsemba kuSimakadze, cina ungadzangali, ube nesibindzi.” (Tihlabelelo 27:14) Nanome umtimba wami sewubutsakatsaka kakhulu, Jehova uye wangicinisa. Ngiyachubeka ngitfola emandla ebutsakatsakeni bami.
^ sig. 6 I-Juvenile polyarthritis luhlobo lwesifo lesimatima sematsambo lesihlasela bantfwana. Emasotja emtimba ahlasela letinye tincenye temtimba, loko lokubese kubangela emalunga ematsambo abe buhlungu futsi avuvuke.
“Inkholo iyasihlanganisa yini noma iyasihlukanisa?” Loyo mbuto wabutwa bafundzi beliphephandzaba i-The Sydney Morning Herald. Labanyenti, lokungaba ngemaphesenti langu-89 alabo labaphendvula, batsi ngekubona kwabo inkholo iyasehlukanisa.
NOMA kunjalo, labo labasekela kuhlanganiswa kwetinkholo banembono lowehluke kakhulu kulendzaba. Eboo Patel, longumsunguli walenye yetinhlangano tekuhlanganiswa kwetinkholo lokutsiwa yi-Interfaith Youth Core, wabuta watsi: “Ikhona yini inkholo lengenandzaba nekukhombisa luvelo. . . , lengenandzaba nekunakekelwa kwemvelo . . . , nalengenandzaba nekwemukela ngemusa labanye bantfu?”
Ema-Buddha, emaKatolika, EmaPhrothestani, Ema-Hindu, Moslem kanye naletiningi letinye tinkholo tiye tasebenta ngekubambisana ekulweni nebuphuya, kulwela emalungelo ebantfu, kulwela kuvala kuhlanyelwa kwemabhomu, noma kunakekelwa kwemvelo. Tinkholo letehlukehlukene tihlangene ndzawonye kute tikhutsatane tiphindze tibonisane kutsi tingakutfutfukisa njani kuvana phakatsi kwato. Tihalalisa kuhlukahluka lokusemkhatsini wato ngekutsi tibe nemikhosi yekukhanyisa emakhandlela, tindumezulu, umculo, umthantazo kanye nalokunye.
Lokuhlangana lokunjalo kwetinkholo kuyakucedza yini kungevani lokusemkhatsini wato? Kuhlanganiswa kwetinkholo kuluhlelo lwaNkulunkulu lekwenta umhlaba ube yindzawo lencono yini?
Lenye yetinhlangano letinkhulu letibuke kuhlanganiswa kwetinkholo itishaya sifuba itsi emalunga ayo achamuka etinkholweni letehlukene letingetulu kwa-200, nekutsi lenhlangano yabo itfolakala emaveni langu-76. Umngomo wayo lomkhulu ‘kukhutsata kutsi tinkholo tichubeke tihlangana tiphindze tibambisana.’ Kodvwa loko kube melula kukusho kunekukwenta. Sibonelo saloko kutsi ngekusho kwebahleli baletinhlangano, libhuku lemtsetfo sisekelo wato kuye kwadzingeka libhalwe ngekucophelela kute loko lokukulo kungatikhubi letinye tinkholo nato letilisayinile. Kungani kunjalo? Lesinye sizatfu kutsi kwakuke kwaba nekuphikisana mayelana nekutsi kufanele yini ligama laNkulunkulu lifakwe kulomtsetfo sisekelo. Lokwabese kubanga kutsi leligama lingafakwa nhlobo kulomtsetfo.
Kukholwa kuba nayiphi-ke indzima nangabe Nkulunkulu ashiyelwa ngephandle? Kantsi lokunye, singatsi kwehluke ngani-ke lokuhlangana ngalendlela kwaletinkholo kuloko lokwentiwa tinhlangano letinakekela bantfu labahluphekile? Kungako lenhlangano lesesikhulume ngayo ingatichazi ngekutsi ilicembu lenkholo, kunaloko itsi “iyinhlangano letfutfukisa kuthula.”
Dalai Lama, umsekeli lovelele wekuhlanganiswa kwetinkholo utsi: “Tonkhe tinkholo tikhutsata intfo lefanako: kuba nelutsandvo, luvelo kanye nekutsetselelana. Lokumcoka kutsi loku kwentiwe kube yindlela yetfu yekuphila kwamalanga onkhe.”
Kuliciniso kona kutsi kubaluleke kakhulu kuba nelutsandvo, luvelo kanye nekutsetselela. Naku Jesu lakusho emavini lasekabitwa ngekutsi ngumtsetfo weligolide: “Tonkhe tintfo lenifuna bantfu batente kini, nani tenteni kubo.” (Matewu 7:12) Kodvwa engabe kukholwa lokungiko kugcina nje ngekukhutsata lokuhle?
Mayelana nalabanyenti labebatsi bakhonta Nkulunkulu, umphostoli Pawulu watsi: “Ngobe ngiyabafakazela kutsi banenshisekelo ngaNkulunkulu, kodvwa beswele lwati lolungulonalona.” Yayikuphi inkinga? Pawula wachubeka watsi: “Ngobe abati kutsi yini leyenta Nkulunkulu atsi umuntfu ulungile, bafuna kutiveta balungile ngendlela yabo.” (Roma 10:2, 3) Inshisekelo kanye nekukholwa kwabo kwakungasho lutfo, ngoba babengakwati kahle loko Nkulunkulu lakufunako.—Matewu 7:21-23.
Jesu watsi: “Bayajabula labo labatsandza kuthula.” (Matewu 5:9) Jesu bekenta loko labekufundzisa ngekungalukhutsati ludlame nangekushumayela livangeli lekuthula kubantfu labebavela etinkholweni letehlukahlukene. (Matewu 26:52) Labo labebamlalela, bebadvonseleka elutsandvweni, lolusibopho sebunye. (Kholose 3:14) Ingabe umgomo waJesu bekukumane ahlanganise bantfu labanemasiko ekuphila lahlukene kute nje bahlalisane ngebunye? Ikhona yini inkholo latihlanganisa nayo, waze wagcina ngisho nemihambo yayo?
Baholi betinkholo tebaFarisi nebaSadusi bamphikisa ngelunya lolukhulu, baze bafuna ngisho nekumbulala. Wenta njani Jesu ngaloko? Watjela bafundzi bakhe watsi: “Bayekeleni. Babaholi labatimphumphutse.” (Matewu 15:14) Jesu akavumanga kutihlanganisa nebantfu labanjalo.
Ngekuhamba kwesikhatsi, kwamiswa libandla lebuKhristu eKhorinte lese-Greece, indzawo lebeyigcwele tinhlangano tepolitiki netinkholo letitinhlobonhlobo. Bekatawenta njani emaKhristu lahlala kuleyondzawo? Umphostoli Pawula wawabhalela watsi: “Ningaboshelwa ejokeni linye nebantfu labangakholwa.” Achaza sizatfu saloko, Pawula wachubeka watsi: Khristu unabudlelwane buni naBheliyali? Umuntfu lowetsembekile ufana ngani nemuntfu longakholwa?” Ngemuva kwaloko wakhipha nasi secwayiso: “Ngako-ke phumani kubo, nitehlukanise nabo.”—2 Khorinte 6:14, 15, 17.
Kuyacaca kutsi liBhayibheli alikusekeli kuhlanganiswa kwetinkholo. Kepha ungake utibute kutsi ‘Bungatfolakala kanjani bunye lobungiko?’
Tinkapane tekwakha tinetisebenti letiningi. Leto tisebenti tingawenta yini umsebenti wato uma tingavumelani ngepulani yaleso sakhiwo?
Ngalokuvamile, nguloko namuhla lokwentekako nakuzanywa kuhlanganiswa tinkholo. Nanome tifundziswa kubambisana kanye nenhlonipho, tihlale tingavumelani ngaloko lokufanele tikwente kute tisimame ekukholweni. Ngenca yaloko, kutsi tihlale tiphikisana etindzabeni tekutiphatsa kanye nangetinkholelo tato.
LiBhayibheli licuketse timiso taNkulunkulu letifanana nepulani. Singasekela kuphila kwetfu kuloko lokushiwo liBhayibheli. Labo labalusebentisile bakhonile kuncoba lubandlululo lwebuhlanga kanye nelwenkholo, baphindze bafundza kusebenta ndzawonye ngekuthula nangebunye. Nkulunkulu nakabiketela loku, watsi: “Tindzebe tetive ngiyawube sengiyatihlambulula-ke, kuze kutsi bonkhe lababite libito laSimakadze, bacela lusito kuye, bamkhonte bahlangene lihlombe ngelihlombe.” Lobunye bubangelwa ngulolulwimi ‘loluhlambulukile,’ loko lokusho timiso tekukhonta Nkulunkulu.—Zefaniya 3:9; Isaya 2:2-4.
BoFakazi BaJehova bayakumema kutsi uvakashe eHholeni LeMbuso lelidvute nalapho uhlala khona kute utibonele wena kuthula nebunye labanako.—Tihlabelelo 133:1.
“Bengingakacondzi kubuka titfombe letikhombisa kungcola. Kodvwa ngatsi nangisebhizi ku-internet, kwavela sikhangiso lesitsite, ngavele ngasivula.”—CODY.*
“Lenye intfombatane lebukekako yasemsebentini yacala kungidlalisa ngetelutsandvo. Ngalelinye lilanga yatsi asiye kuyojabulisana ehhotela. Bengati kamhlophe kutsi ifuna senteni.”—DYLAN
“NGINGABALEKELA nome yini ngaphandle kwesilingo.” Lenkhulumo levamile ichaza umbono webantfu labanye ngesilingo—kutsi ekujuleni kwetinhlitiyo tabo basuke basilangatelela leso silingo. Kantsi labanye basitsatsa njengesitsa labafise kakhulu kulwa naso. Wena umephi kulendzaba? Nawubhekane nesilingo, kufanele uvumelane naso yini noma usibalekele?
Kuliciniso, akusito tonkhe tilingo letingaholela etinkingeni letinkhulu. Sibonelo saloko kutsi kudla kancane likhekhe kube kungakafaneli, ngeke kukubulale. Kodvwa kuvumela letinye tilingo, ikakhulukati letingaholela ekutiphatseni lokubi ngekwelicasi, kungaletsa imiphumela ledzabukisako. LiBhayibheli lisecwayisa litsi: “Lophingako weswela ingcondvo . . . utibulala yena.”—Taga 6:32, 33.
Kufanele wente njani nangabe ulingwa ngekutiphatsa kabi ungakalindzeli? LiBhayibheli liyaphendvula: “Nkulunkulu ufuna kutsi nibe ngcwele futsi nibubalekele budlundlulu. Ngamunye wenu kufanele akwati kulawula umtimba wakhe ngebungcwele nangeludvumo.” (1 Thesalonika 4:3, 4) Ungasitsatsaphi sibindzi sekwenta njalo? Nati tintfo letintsatfu letingakusita.
Kubuka titfombe letivusa inkhanuko kukhulisa tifiso letingakalungi. Akhuluma ngekuhlobana lokusemkhatsini wekubuka kanye nekufisa, Jesu wecwayisa watsi: “Wonkhe umuntfu lochubeka abuka lomsikati ate amkhanuke sewuvele uphingile naye enhlitiyweni.” Asebentisa sihabiso lesicacisa kahle lendzaba, watsi: “Nangabe liso lakho langesekudla likuhlupha, likhiphe ulilahle, ngobe kuncono kulahlekelwa sitfo sinye semtimba kunekutsi umtimba wakho wonkhe ujikwe eGehena.” (Matewu 5:28, 29) Usifundzisani Jesu kuloku? Usifundzisa kutsi kute simelane nekulingwa, kufanele sitsatse sinyatselo ngekushesha, singatibuki titfombe letivusa inkhanuko.
Asesibekise: Asesitsi ubona tinhlase letiye tisuke nangabe umuntfu ashisela. Bowungachubeka yini utibuka? Empeleni bowungeke. Ungavele ubheke-le noma uvale emehlo akho ngetandla. Ngendlela lefanako, nawubona titfombe letivusa inkhanuko—kungaba sephepheni, kulokubukelwako, noma-ke vele ubone umuntfu mbamba angcunu—vele ukhweshise emehlo akho. Vikela ingcondvo yakho, ingaze yonakale. Juan, indvodza lebeyingene shi kulomkhuba wekubuka tintfo letikhombisa kungcola itsi: “Nangibona umuntfu wesifazane lomuhle, ngivame kuba nesifiso sekuphindze ngimbuke. Ngizama kamatima kungaphindzi ngimbuke, bese ngiyatitjela ngitsi: ‘Thantaza kuJehova. Noma kanjani kufanele uthantaze manje!’ Ngekushesha ngemuva kwekuthantaza, leso sifiso sibese siyaphela.”—Matewu 6:9, 13; 1 Khorinte 10:13.
Cabanga nangaJobe, indvodza leyetsembekile, leyatsi: “Ngenta sivumelwane nemehlo ami kutsi ngingeke ngiyibuke ngenkhanuko intfombi.” (Jobe 31:1) Kungani ungenti sincumo lesifanako?
Yetama loku: Nawutsi utsi nhla, ubone titfombe letivusa inkhanuko, khweshisa emehlo akho kuto ngekushesha. Lingisa umbhali weliBhayibheli lowathantaza watsi: “Fulatselisa emehlo ami ekubukeni tintfo letingenamsebenti.”—Tihlabelelo 119:37.
Ngenca yekutsi sonkhe sinesono, ngalesinye sikhatsi kungahle kube matima kulwisana netifiso lembi. LiBhayibheli litsi: “Kodvwa nguloyo naloyo ulingwa ngekuhungwa nangekuyengwa sifiso sakhe. Ngako sifiso nasesakhekile siveta sono.” (Jakobe 1:14, 15) Ungasibalekela njani lesimo lesiya ngekuba sibi nakakhulu?
Nawufikelwa tifiso letimbi, khumbula kutsi nguwe longakhetsa kutsi utawenta njani. Yilwa naleto tifiso. Tikhiphe engcondvweni yakho. Ungavumeli ingcondvo yakho kutsi ihlale icabanga ngato. Troy, indvodza lebeyingene shi etintfweni letingcolile letiku-internet, yatsi: “Ngalwela kususa imicabango lemibi engcondvweni yami, ngekugcila ekucabangeni tintfo letakhako. Bekungelula. Ngangehluleka tikhatsi letinengi, kodvwa ngekuhamba kwesikhatsi, ngafundza kutekhuta.” Lomunye wesifazane lokutsiwa ngu-Elsa, lowalwa kamatima netifiso tekutiphatsa kabi ngekwelicasi ngesikhatsi aseseminyakeni yekutfomba, utsi: “Ngakhona kukhweshisa imicabango lemibi ngekutsi ngihlale ngimatasa ngiphindze ngithantaze kuJehova.”
Yetama loku: Nawuhlaselwa yimicabango yekutiphatsa kabi, vele uthantaze ngaleso sikhatsi. Lwani nemicabango lemibi ngekugcwalisa ingcondvo yakho ‘nganome ngutiphi tintfo letiliciniso, nome ngutiphi tintfo letibaluleke kakhulu, nome ngutiphi tintfo letilungile, nome ngutiphi tintfo letimsulwa, nome ngutiphi tintfo letitsandzekako, nome ngutiphi tintfo lokukhulunywa kahle ngato, nome ngutiphi tintfo letinhle, nanome ngutiphi tintfo letidvunyiswako.’—Filiphi 4:8.
Ungangena melula enkingeni, nawehlelwa silingo sentfo lobowusolo uyifisa. (Taga 7:6-23) Ungayibalekela kanjani inkinga lenjalo?
LiBhayibheli lisiniketa seluleko lesihlakaniphile lesitsi: “Umuntfu lohlakaniphile ingoti uyibona iseta, bese uyayibalekela; kantsi longenangcondvo ucondza ngco kuyo, bese utisola emvakwesikhatsi.” (Taga 22:3) Ngako caphela tindlela takho. Tati kusengaphambili timo letingakubangela tinkinga, bese uyatibalekela. (Taga 7:25) Indvodza lebitwa ngekutsi nguFilipe, lowaphumelela ekulwisaneni nemkhuba wekutsandza kwatiswa lokunekungcola, utsi: “Ngcondvomshina ngimbeka endzaweni lapho kubona khona wonkhe umuntfu futsi ngiwufake luhlelo lwekuvimba kwatiswa lokuku-internet lengingakufuni (Internet filter software.) Ngingena ku-internet kuphela nakukhona nalabanye bantfu kuleyondzawo.” Ngendlela lefanako, Troy, lesike sakhuluma ngaye utsi: “Ngiyakubalekela kubukela bobhayisikobho labavusa inkhanuko kanye nekutihlanganisa nebantfu labakhuluma tintfo letingemahlazo mayelana netelicasi. Angifuni kutifaka engotini.”
Yetama loku: Ngekwetsembeka, tihlole kutsi unabuphi butsakatsaka, bese uhlela kusengaphambili kutsi utatibalekela kanjani timo letitakufaka kuleso silingo.—Matewu 6:13.
Kutsiwani nangabe ngetulu kwayo yonkhe imetamo yakho, wehluleka kutibamba, uwele esilingweni? Ungaphelelwa ngemandla, bese uphonsa lithawula. LiBhayibheli litsi: “Lolungile angawa emahlandla lasikhombisa, noko uyawuvuka.” (Taga 24:16) Babe wetfu wasezulwini usikhutsata kutsi ‘sivuke.’ Utalwemukela yini lusito lwakhe? Chubeka uthantaza kuye. Cinisa kukholwa kwakho ngekutadisha liVi lakhe. Yiba khona njalo emihlanganweni yebuKhristu kute ume ucinile esincumeni sakho. Tfola indvudvuto esetsembisweni saNkulunkulu lesitsi: “Ngitakucinisa ngikusite.”—Isaya 41:10.
Cody, lokukhulunywe ngaye ekucaleni, utsi: “Kwadzingeka ngente imetamo lemikhulu kute ngilwisane nemkhuba wami wekutsandza tintfo letinekungcola. Bengihle ngehluleka, kodvwa ngekusitwa nguNkulunkulu ngagcine ngiphumelele.” Dylan, naye lesike sakhuluma ngaye ekucaleni, utsi: “Ngabe ngavele ngalala nalentfombatane lebengisebenta nayo, kodvwa ngema ngicinile, ngatsi ‘Cha!’ Kumnandzi kuba nanembeza lohlobile. Lokubaluleke kakhulu kutsi ngenta Jehova watichenya ngami.”
Nawumelana nekulingwa futsi uma ucinile, Nkulunkulu utatichenya nangawe.—Taga 27:11.
^ sig. 2 Emabito ashintjiwe.
EMbusweni wemaRoma, bantfu labanyenti baba tigcili ngekutsi emave akubo ancotjwe emphini nome batfunjwe. Labo labebabanjwa bebatsengiswa futsi bebangakavami kuphindze babuyele emakhaya nome emindenini yakubo.
Tigcili letinyenti lebetisetimayini betisetjentiswa kamatima kunaleto lebetisebenta emapulazini nasemakhaya. Sigcili besingahle siphocelelwe kutsi sigabe insimbi letsite entsanyeni. Leyo nsimbi beyibhalwa kutsi nangabe lesigcili sitfolakala sibalekile, loyo lositfolile utawuniketwa sibongo lesitsite nakasibuyisela kumnikati waso. Labo labebavama kwetama kubaleka bebabhalwa F emabuntini abo, lobowumelela ligama lelitsi fugitivus, lelisho umbaleki.
Incwadzi yeliBhayibheli yaFilemoni ikhuluma ngeMphostoli Pawula ngesikhatsi abuyisela Onesimuse kuFilemoni, njengoba abesigcili lesasibaleke kuye. Nanobe Filemoni bekanelilungelo lelingekwemtsetfo lekujezisa Onesimuse kabuhlungu, kodvwa Pawula wamcela kutsi ‘amemukele ngemusa’ ngenca yelutsandvo nebudlelwano labebanabo.—Filemoni 10, 11, 15-18.
IFenisiya lesendzaweni lokungenteka ibitwa ngekutsi yiLebanoni lamuhla, beyatiwa ngekuba nedayi lebukhwebeletane (Tyrian purple dye), leyetsiwa ngelidolobha laseThire. INkhosi Solomoni yaka-Israyeli yahlobisa lithempeli ngendvwangu ‘lebukhwebeletane’ leyentiwa nguchwephesha waseThire.—2 Tikhronike 2:13, 14
Idayi lebukhwebeletane beyiligugu kakhulu ngaleso sikhatsi, ikakhulukati ngenca yekutsi bekungumsebenti kuyenta. Kwekucala, badwebi bebabutsa iminenkhe leminyenti yaselwandle lebitwa ngekutsi ngema-murex shellfish.* Bekusetjentiswa iminenkhe lengu-12,000 kute kwakhiwe idayi yemphahla leyodvwa. Ngemuva kwaloko, leminenkhe beyibese iyakhishwa kuletigubhu tayo kute kukhokhwe kwekwakha dayi lokukuyo. Labo labebakha ledayi bebabhica loko neluswayi babese bakubeka ngephandle elangeni emalanga lamatsatfu. Ngemuva kwaloko, bebakufaka embiteni bakubilise nemanti aselwandle bese bakuyekela kubhadle lamanye emalanga lamanyenti.
Kwaphela emakhulu eminyaka bantfu baseFenisiya bakhicita baphindze batsengisa ledayi, ngenca yetentsengiselwano labebanato kuhlanganise nekutsi bekunemave latsite labengephansi kwabo. Bufakazi bekukhicitwa kwaledayi buyatfolakala madvute neLwandle iMedithera naseCádiz, eSpain.
^ sig. 8 Tigubhu tayo tisemkhatsini wemasentimitha lasihlanu kuya kulasiphohlongo budze.
Ngesikhatsi Nkulunkulu adala bantfu, abehlose kutsi baphile phakadze emhlabeni, bangaguli noma bafe. Nome kunjalo, umuntfu wekucala, Adamu, akazange amlalele uMdali wase ulahlekelwa litsemba lekuphila phakadze. Njengobe sisitukulwane sa-Adamu, sazuza kufa kuye. (Roma 5:8, 12; 6:23) Nkulunkulu weliciniso, Jehova, watfumela iNdvodzana yakhe, Jesu, emhlabeni kute asifele aphindze abuyisele loko lokwalahlwa ngu-Adamu.—Fundza Johane 3:16.
Jesu wafa kute avulele bantfu litfuba lekuphila phakadze. Ucabanga kutsi kutawuba njani kuphila phakadze emhlabeni?
Kufa kwaJesu kusivulela litfuba lekutsetselelwa kwetono tetfu nekuphila phakadze. LiBhayibheli lisitjela ngendlela kuphila emhlabeni lokuyawuba ngayo nasesingasagugi, singasaguli, futsi singasafi.—Fundza Isaya 25:8; 33:24; Sembulo 21:4, 5.
Ngebusuku bangaphambi kwekufa kwakhe, Jesu watjela balandzeli bakhe kutsi bakhumbule kufa kwakhe ngekwenta umkhosi longenamidanti. Kukhumbula kufa kwaJesu ngaleyondlela umnyaka ngamunye kusivulela litfuba lekuzindla ngendlela Jehova naJesu lababatsandza ngayo bantfu.—Fundza Lukha 22:19, 20; 1 Johane 4:9, 10.
Kulomnyaka, Sikhumbuto sekufa kwaJesu sitawuba ngeMsombuluko, April 14, ngemuva kwekushona kwelilanga. Uyamenywa kutsi uhlanganyele kuso kanye naBoFakazi BaJehova basendzaweni yakini.—Fundza Roma 1:11, 12.
1 2 3 4 5 6 7 8 9 10 11 12 13 14 15 16
^ ***bh emakh. 27-36 Iyini Injongo YaNkulunkulu Ngemhlaba?***
Sehluko Sesitsatfu
Iyini Injongo YaNkulunkulu Ngemhlaba?
Iyini injongo yaNkulunkulu ngebantfu?
Nkulunkulu wabekelwa njani insayeya?
Kutawuba njani kuphila emhlabeni esikhatsini lesitako?
INJONGO yaNkulunkulu ngemhlaba iyamangalisa. Jehova ufuna kutsi emhlabeni kuhlale bantfu labajabulile nalabaphile saka. LiBhayibheli litsi “Nkulunkulu wahlanyela insimi yase-Edeni” futsi “wamilisa emhlabatsini tonkhe tihlahla letibukekako letimnandzi.” Ngemuva kwekutsi Nkulunkulu adale indvodza yekucala nemfati wekucala, bo-Adamu na-Eva, wase ubabeka ekhaya lelihle watsi kubo: “Talanani, nandze, nigcwalise umhlaba, niwuncobe.” (Genesisi 1:28; 2:8, 9, 15) Ngako-ke, kwakuyinjongo yaNkulunkulu kutsi bantfu babe nebantfwana, banwebele lelikhaya labo leliyinsimi emhlabeni wonkhe futsi banakekele netilwane.
2 Ucabanga kutsi injongo yaNkulunkulu Jehova yekutsi bantfu bahlale epharadisi emhlabeni itawugcwaliseka yini? Nkulunkulu utsi: “Loko lese ngikushito, nguloko lengiyawukuphumelelisa.” (Isaya 46:9-11; 55:11) Yebo, loko Nkulunkulu lakuhlosile kutawufezeka nakanjani! Utsi umhlaba “akazange awudalele kutsi ubete lutfo, kodvwa wawubumbela kutsi uhlale bantfu.” (Isaya 45:18) Nkulunkulu abefuna kutsi kuhlale bantfu labanjani emhlabeni? Abefuna kutsi bahlale sikhatsi lesingakanani? LiBhayibheli liyaphendvula: “Labalungile bayawudla lifa lemhlaba, bahlale kulo kuze kube phakadze.”—Tihlabelelo 37:29; Sembulo 21:3, 4.
3 Kuyacaca-ke kutsi loku kusengakenteki. Bantfu bayagula futsi bayafa; labanye bayalwa baze babulalane. Kukhona lokonakala. Kuliciniso kutsi Nkulunkulu abengakahlosi kutsi umhlaba ube njengobe siwubona lamuhla! Konakalaphi? Kungani injongo yaNkulunkulu ingakagcwaliseki? Kute incwadzi yemlandvo lebhalwe ngumuntfu lengasitjela ngobe lenkinga yacala ezulwini.
SICALO SESITSA
4 Incwadzi yekucala yeliBhayibheli isitjela ngemphikisi waNkulunkulu lowabonakala ensimini yase-Edeni. Imbita ngekutsi ‘yinyoka,’ kodvwa abengasiso silwane. Incwadzi yekugcina yeliBhayibheli yona imbita “ngekutsi nguMhlebi nome nguSathane, uMkhohlisi wemhlaba wonkhe.” Iphindze imbite ngekutsi ‘yinyoka yasemandvulo.’ (Genesisi 3:1; Sembulo 12:9) Lengilosi lenemandla, nobe sidalwa semoya lesingabonakali, yasebentisa inyoka nayikhuluma na-Eva. Loku kufanana naloko lokungentiwa ngumuntfu lonelikhono longatsi lapho akhuluma ente shengatsi kukhuluma umdoli loseceleni kwakhe. Asingabati-ke kutsi lesidalwa semoya sasikhona ngalesikhatsi Nkulunkulu adala umhlaba kute kuhlale bantfu.—Jobe 38:4, 7.
5 Njengobe yonkhe indalo yaJehova iphelele, ngubani-ke lowadala ‘loMhlebi,’ ‘loSathane’? Kalula nje, lomunye wemadvodzana aNkulunkulu lanemandla watenta yena kutsi abe nguMhlebi. Kwenteka njani loko? Angitsi kungenteka kutsi umuntfu lohloniphekile futsi lowetsembekile abe lisela. Kungenteka njani? Lomuntfu angavumela sifiso lesibi kutsi sakheke enhlitiyweni yakhe. Nangabe ahlala acabanga ngaso, lesifiso siyakhula. Ngako-ke nakuvela litfuba, wenta yona kanye lentfo lembi labeyicabanga.—Jakobe 1:13-15.
6 Kwenteka kanjalo-ke nangaSathane Develi. Kungenteka kutsi wamuva Nkulunkulu ngalesikhatsi atjela bo-Adamu na-Eva kutsi babe nebantfwana futsi batalane bandze bagcwalise umhlaba. (Genesisi 1:27, 28) Ngako-ke Sathane wacabanga, ‘Bonkhe labantfu bangakhulekela mine esikhundleni saNkulunkulu!’ Sifiso lesibi sakheka enhlitiyweni yakhe. Ekugcineni wakhohlisa Eva ngekukhuluma emanga ngaNkulunkulu. (Genesisi 3:1-5) Wase uba “nguDeveli” lokusho kutsi “uMkhohlisi.” Waphindze waba “nguSathane” lokusho kutsi “uMphikisi.”
7 Ngekusebentisa emanga nebucili, Sathane Develi wenta kutsi bo-Adamu na-Eva bangamlaleli Nkulunkulu. (Genesisi 2:17; 3:6) Umphumela waba kutsi bagcine bafile njengobe Nkulunkulu abeshito kutsi batawufa nabangamlaleli. (Genesisi 3:17-19) Njengobe Adamu waba ngulongakapheleli ngesikhatsi ona, bonkhe bantfwana bakhe batfola lifa lelisono kuye. (Roma 5:12) Lendzaba singayifananisa nelipani lekubhaka tinkhwa. Nangabe lelipani linesifaca, kwentekani ngaletinkwa letibhakwa ngalo? Tonkhe tiphuma tinesifaca. Ngalokufananako-ke, natsi sitfole “sifaca” sekungapheleli ku-Adamu. Kungako nje siguga futsi sifa.—Roma 3:23.
8 Ngesikhatsi Sathane enta kutsi bo-Adamu na-Eva bone kuNkulunkulu, abehola ekuhlubukeni. Abebekela kubusa kwaJehova insayeya. Empeleni Sathane abetsi: ‘Nkulunkulu ungumbusi lomubi, ucala emanga futsi ugodlela bantfu tintfo letinhle. Bantfu abakudzingi kubuswa nguye. Bangatikhetsela bona kutsi ngukuphi lokulungile nalokungakalungi. Kutawubahambela kahle nabangabuswa ngimi.’ Yini Nkulunkulu labengayenta ngalokudzelelwa lokunjena? Labanye bacabanga kutsi ngabe Nkulunkulu watibulala ngaso leso sikhatsi letihlubuki. Kodvwa loko bekutayiphendvula yini lensayeya yaSathane? Kwakungabonisa yini kutsi indlela yaNkulunkulu yekubusa ilungile?
9 Imfanelo yaJehova lephelele yekulunga ayizange imvumele kutsi abulale letihlubuki ngaleso sikhatsi. Wancuma kutsi kudzingeka sikhatsi kute aphendvule insayeya yaSathane ngendlela leyenetisako futsi abonise kutsi Develi ungumcambimanga. Ngako-ke, Nkulunkulu wakhetsa kutsi abayekele bantfu batibuse sikhashana bacondziswa nguSathane. Sizatfu lesenta Jehova wenta kanjalo nalesimente watsatsa sikhatsi lesidze ngembi kwekutsi alungise lendzaba, kutawucocwa ngaso eSehlukweni 11 salencwadzi. Kwanyalo kuhle kutsi ucabange ngaloku: Kwakusincumo lesihle yini ngabo-Adamu na-Eva kulalela Sathane, longazange abentele lokuhle? Kwakulungile yini ngabo kukholwa kutsi Jehova labebebanike konkhe lebebanako, ungumcambimanga lonelunya? Wena bewungenta njani?
10 Kuhle kutsi sicabange ngalemibuto ngobe ngamunye wetfu uhlangabetana netinkinga letitsi atifane naleti. Kodvwa wena unelitfuba lekusekela luhlangotsi lwaJehova kute aphendvule lensayeya yaSathane. Ungamemukela Jehova njengeMbusi wakho, futsi ubonise kutsi Sathane ungumcambimanga. (Tihlabelelo 73:28; Taga 27:11) Lokudzabukisako kutsi bambalwa kuphela bantfu labakhetsa kwenta njalo kuletigidzigidzi letikhona emhlabeni. Loku kuphakamisa umbuto lobalulekile, liBhayibheli lifundzisa kutsi nguSathane yini vele lobusa lelive?
NGUBANI LOBUSA LELIVE?
11 Jesu akazange akungabate kutsi nguSathane lobusa lelive. Ngalelinye lilanga ngendlela lesimanga, Sathane wakhombisa Jesu “yonkhe imibuso nebucwebecwebe bayo.” Ngako wetsembisa Jesu loku: “Konkhe loku ngitakunika kona, nawungamane uwe phansi nje, ungikhotsame.” (Matewu 4:8, 9; Lukha 4:5, 6) Cabanga ngaloku. Bekutawuba silingo yini loku kuJesu kube Sathane abengesuye umbusi walemibuso? Jesu akazange akuphike kutsi bonkhe labohulumende baSathane. Ngalokucinisekile, kube Sathane abengesuye umbusi walemibuso, Jesu abengakwenta konkhe loko abekusho.
12 Kuliciniso kutsi Jehova nguNkulunkulu somandla, uMdali wemhlaba nesibhakabhaka lesimangalisako. (Sembulo 4:11) Akukho lapho liBhayibheli lisho khona kutsi Nkulunkulu Jehova nobe Jesu Khristu bababusi balelive. Ngebusuku bakhe bekugcina alapha emhlabeni Jesu wabita Sathane ngalokucondzile ngekutsi nguye “umbusi walelive.” (Johane 12:31; 14:30; 16:11) LiBhayibheli liphindze libite Sathane Develi ngekutsi ‘ngunkulunkulu walomhlaba.’ (2 Khorinte 4:3, 4) Macondzana nalomphikisi nobe Sathane, umphostoli Johane wabhala: “Umhlaba wonkhe ungephansi kwemandla aLomubi.”—1 Johane 5:19.
INDLELA LIVE LASATHANE LELITAWUSUSWA NGAYO
13 Umnyaka ngamunye bubi buchubeka bandza kakhulu. Kugcwele emabutfo lalwako, betembusave labangakatsembeki, baholi benkholo labatentisako, kanye netigebengu letite nembeza. Kute umuntfu longakwati kulungisa lelive. LiBhayibheli libonisa kutsi sesisedvute sikhatsi lapho Nkulunkulu atawususa khona lelive lelibi emphini yakhe i-Amagedoni. Loku kutawuvulela live lelisha indzawo.—Sembulo 16:14-16.
14 Nkulunkulu Jehova ukhetse Jesu Khristu kutsi abe nguMbusi weMbuso wakhe wasezulwini nobe hulumende. Endvulo liBhayibheli labiketela loku: “Ngobe tsine sitalelwe umntfwana, siphiwe indvodzana. Umbuso uyawuba semahlombe akhe. Uyawutsiwa . . . yiNkhosi Yekuthula. Umbuso wakhe uyawukhula, kuthula nenhlalakahle kungeke kuphele.” (Isaya 9:6, 7) Macondzana nembuso, Jesu wafundzisa balandzeli bakhe kutsi bathandaze kanjena: “Umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:10) Njengobe sitawubona kulencwadzi, uMbuso waNkulunkulu utawususa bonkhe labohulumende bese wona utsatsa sikhundla. (Danyela 2:44) UMbuso waNkulunkulu utawubese uletsa lipharadisi emhlabeni.
LIVE LELISHA LISEDVUTE!
15 LiBhayibheli liyasicinisekisa: “Kepha ngesetsembiso [saNkulunkulu] silindzele emazulu lamasha, nemhlaba lomusha, lapho kubusela khona kulunga.” (2 Phetro 3:13; Isaya 65:17) Ngalesinye sikhatsi liBhayibheli nalikhuluma ‘ngemhlaba’ lisuke libhekisele kubantfu labahlala kuwo. (Genesisi 11:1) Ngako ‘umhlaba lomusha’ lolungile usicumbi sebantfu labemukelwa nguNkulunkulu.
16 Jesu wetsembisa kutsi emhlabeni lomusha, labo labemukelwa nguNkulunkulu batawutfola sipho ‘lesikuphila lokuphakadze.’ (Makho 10:30) Sicela uvule liBhayibheli lakho kuJohane 3:16 nakusehluko 17:3, ufundze kutsi Jesu watsi yini lokufanele siyente kute sitfole kuphila lokuphakadze. Nyalo cabanga ngetibusiso liBhayibheli lelitsi titawujatjulelwa ngulabo labatawutfola sipho lesihle lesivela kuNkulunkulu ePharadisi lasemhlabeni lelitako.
17 Bubi, timphi, bugebengu, kanye nebudlova kuyophela. “Benti balokubi bayawunyamalala . . . Kodvwa labamnene bayawulidla lifa lemhlaba.” (Tihlabelelo 37:10, 11) Kutawuba nekuthula ngobe ‘Nkulunkulu uyawucatulula imibango yetive letinyenti.’ (Tihlabelelo 46:9; Isaya 2:4) ‘Ngemalanga ayo kutawandza kulunga, kwandze nekuthula siphelane.’—futsi loko kusho kutsi phakadze.—Tihlabelelo 72:7.
18 Tikhonti taJehova tiyophila ngekulondzeka. Ngalesikhatsi ema-Israyeli alalela Nkulunkulu, abephila ngekulondzeka. (Levithikhusi 25:18, 19) Cabanga kutsi kuyoba kuhle kanjani nasekunekulondzeka lokunjalo ePharadisi!—Isaya 32:18; Mikha 4:4.
19 Angeke isaba khona indlala. Umhlabeleli wahlabela watsi: ‘Kutawuba nenala emasimini, lenala isibekele ticongo tetintsaba, kube tiphihli.’ (Tihlabelelo 72:16) Nkulunkulu Jehova utawubusisa labalungile, futsi ‘umhlaba utawuba nesivuno lesihle senala.’—Tihlabelelo 67:6.
20 Umhlaba wonkhe uyoba lipharadisi. Emhlabeni lowonakaliswe bantfu labanesono kuyokwakhiwa tindlu letinhle futsi kulinywe netingadzi. (Isaya 65:21-24; Sembulo 11:18) Njengobe sikhatsi sichubeka tincenye temhlaba letinebantfu tiyonwetjwa kuze kube ngulapho umhlaba wonkhe sewumuhle futsi ukhicita njengensimi yase-Edeni. Nkulunkulu angeke ehluleke ‘kuvula sandla sakhe esutsise tonkhe tifiso talokuphilako.’—Tihlabelelo 145:16.
21 Kuyoba nekuthula emkhatsini webantfu netilwane. Tilwane tesiganga naletifuywako tiyodla ndzawonye. Ngisho tilwane letiyingoti lamuhla, umfana lomncane angeke atesabe—Isaya 11:6-9; 65:25.
22 Kugula kuyophela. NjengeMbusi weMbuso waNkulunkulu wasezulwini, Jesu utawelapha bantfu ngelizinga lelisetulu kwendlula indlela labebalapha ngayo ngalesikhatsi alapha emhlabeni. (Matewu 9:35; Makho 1:40-42; Johane 5:5-9) Ngemuva kwaloko “kute lohlala [khona] loyakutsi: ‘Ngiyagula.’”—Isaya 33:24; 35:5, 6.
23 Tihlobo tetfu letifile tiyovuswa setinelitsemba lekungaphindzi tife. Bonkhe labo labafile labasenkhumbulweni yaNkulunkulu bayovuswa. Ecinisweni “labalungile nalabangakalungi, bayawuvuka ekufeni.”—Imisebenti 24:15; Johane 5:28, 29.
24 Cabanga ngelikusasa lelihle lelilindzelwe ngulabo labakhetsa kufundza nekukhonta uMdali wetfu Lophakeme, Nkulunkulu Jehova. Jesu abekhuluma ngeliPharadisi lelitako emhlabeni ngalesikhatsi etsembisa lesinye saletigelekece labetselwa nato nakatsi: “Utakuba nami ePharadisi.” (Lukha 23:43) Kubaluleke kakhulu kutsi sifundze lokunyenti ngaJesu Khristu, letiyotfolakala ngaye tonkhe letintfo.
LOKO LOKUFUNDZISWA LIBHAYIBHELI
▪ Injongo yaNkulunkulu yekwenta lomhlaba kutsi ube lipharadisi itawugcwaliseka. —Isaya 45:18; 55:11.
▪ Sathane nyalo nguye lobusa lelive.—Johane 12:31; 1 Johane 5:19.
▪ Emhlabeni lomusha Nkulunkulu utawuletsela bantfu tibusiso letinyenti.—Tihlabelelo 37:10, 11, 29.
[Imibuto Yesihloko Lesifundvwako]
1. Iyini injongo yaNkulunkulu ngemhlaba?
2. (a) Sati njani kutsi injongo yaNkulunkulu ngemhlaba itawugcwaliseka? (b) Ngekusho kweliBhayibheli bantfu labanjani labatawuphila phakadze?
3. Ngusiphi simo lesibuhlungu lesikhona emhlabeni lamuhla, futsi ngimiphi imibuto lephakamako?
4, 5. (a) Ngubani lowakhuluma na-Eva asebentisa inyoka? (b) Umuntfu lohloniphekile futsi lowetsembekile angaba njani lisela?
6. Indvodzana yaNkulunkulu lengumoya yaba njani nguSathane Develi?
7. (a) Kungani bo-Adamu na-Eva bagcine bafile? (b) Kungani yonkhe intalo ya-Adamu iguga futsi ifa?
8, 9. (a) Nguyiphi insayeya leyabekwa nguSathane? (b) Kungani Nkulunkulu angazange atibulale ngaso leso sikhatsi letihlubuki?
10. Ungalusekela njani luhlangotsi lwaJehova ekuphendvuleni insayeya yaSathane?
11, 12. (a) Kulingwa kwaJesu kubonisa njani kutsi Sathane nguye lobusa lelive? (b) Yini lenye lebonisa kutsi Sathane nguye longumbusi walelive?
13. Kungani sidzinga live lelisha?
14. Ngubani Nkulunkulu lamkhetse kutsi abe nguMbusi weMbuso wakhe, futsi loku kwabiketelwa njani?
15. Uyini ‘umhlaba lomusha’?
16. Ngusiphi sipho lesiligugu Nkulunkulu latsi utasiniketa labo labamukelako, futsi yini lokufanele siyente kute sisitfole?
17, 18. Singaciniseka njani kutsi kuyoba nekuthula nekulondzeka emhlabeni wonkhe?
19. Yini lesenta sati kutsi eveni lelisha laNkulunkulu kudla kuyoba yinala?
20. Yini lesicinisekisako kutsi wonkhe umhlaba uyoba lipharadisi?
21. Yini lekhombisa kutsi kuyoba nekuthula emkhatsini webantfu netilwane?
22. Yini leyowenteka ngekugula?
23. Kungani kuvuswa kwalabafile kutasiletsela injabulo etinhlitiyweni tetfu?
24. Utiva njani ngekuphila ePharadisi emhlabeni?
[Sitfombe ekhasini 30]
Sathane abetamniketa njani Jesu imibuso yonkhe yemhlaba kube beyingesiyo yakhe?
[Sitfombe lesigcwele likhasi lesisekhasini 35]
ssw_Latn zul_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn